За мінулыя дзесяцігоддзі мастак спрабаваў працаваць у розных тэхніках, але галоўнай у ягоным творчым лёсе заўсёды была акварэль. Здаецца, менавіта яна - празрыстая, шматслойная, якая патрабуе дакладнага вока, артыстычнай і лёгкай рукі, не даруе памылак і не дазваляе выпраўленняў,- адпавядае светаўспрыманню мастака. Творы Вячаслава Паўлаўца цалкам пазбаўлены ўсяго цёмнага, пачварнага і хваравітага. Свет у ягоных акварэлях паўстае перад гледачом такім, якім ён бачыцца ў шчаслівых снах і дзіцячых успамінах.